Det danske skattevæsen er røget ud i et hovedbrud om den store nyskabelse på verdens finansscene: virtuelle valutaer.

Over hele verden prøver skattemyndigheder at finde ud af, hvad de skal gøre med bølgen af kunstige valutaer anført af den mest populære af slagsen, bitcoins. Det er valutaer, der ikke bakkes op af nogen nationalstat, men udstedes af computernetværk og bruges til især nethandel og – i flere og flere tilfælde – handel i fysiske butikker.

Danmarks øverste skattemyndighed, Skatterådet, varslede i december, at man ville afgøre sagen inden årets udgang, men udsatte så afgørelsen til januar-mødet. Heller ikke her lykkedes det dog at ramme en model. For da rådets medlemmer mødtes for at diskutere emnet i går, men var nødt til at erkende, at der skal arbejdes mere med sagen.